Nõmme Spordikeskus

Nõmme spordikeskus on mitmekülgsete sportimis- ja vaba aja veetmise võimalustega spordikompleks, mis paikneb Tallinnas Nõmmel. Nõmme spordikeskuse aadress on Külmallika 15a. 800 meetri kaugusel spordikeskusest asub bussi nr 23 peatus Trummi, 850 meetri kaugusel bussi nr 24A peatus Kivinuka. 200 meetri kaugusel asub Glehni loss.  Pikemalt artiklis Nõmme-Harku terviserada Talveperioodil pakub keskus kvaliteetseid (valgustatud, tähistatud, hooldatud) suusaradasid (1, 2, 2,45, 2,55, 3, 5, 15 km pikkused), mis võimaldavad läbi viia spordiklubide treeninguid, võistlusi ja harrastussuusatamist. Spordikeskuse rajad on tunneli abil ühendatud Harku parkmetsa radadega ning tänu sellele on võimalik suusatamiseks kasutada nn Harku ringi, mis on tervelt 15 km pikkune. Viie kilomeetri pikkune ring asub Nõmme-Mustamäe maastikukaitseala territooriumil. Talveperioodil on rajad vajadusel kaetud kunstlumega, mille tegemiseks omab keskus kaasaegset lumetegemise masinat, radasid hooldatakse regulaarselt rajatraktoriga. Suveperioodil on nimetatud radadel võimalik tegeleda ratta-, jooksu-, käimise- ja muu harrastusspordiga.  Pikemalt artiklis Hiiu staadion Nõmme Spordikeskuse hallatav kunstmurukattega Hiiu staadion võimaldab mängida jalgpalli aasta läbi. Staadionil saab korraldada ka kergejõustikutreeninguid ja võistlusi.  Pikemalt artiklis Mustamäe suusahüppetorn  Pikemalt artiklis Nõmme lumepark Mustamäe nõlval asuvad suusahüppetornid ja slaalominõlv pakuvad võimalusi ekstreemsema talispordi harrastajale. Hüppetornide kõrval on avatud Eesti pikim ja suurimat kiirust võimaldav lumerõngasõidurada. Suusahüppetornid on suurusega K50, K25, K18, K10. Kahes välibasseinis on võimalik ujuda. Kümblemiseks saab kasutada kahte selleks otstarbeks mõeldud köetavat puidust tünni. Territooriumil on võimalik mängida rannavõrkpalli (3 väljakut), tänavakorvpalli (2 väljakut), rannajalgpalli (1 väljak) ja teisi pallimänge.  Pikemalt artiklis Nõmme Seikluspark Nõmme Seikluspargis on viis eri raskusastmega rada: harjutusrada, roheline, sinine, punane, must ja kiirusrada – kokku 64 silda ja elementi. Nõmme spordikeskuse hoones on jõusaal. 1925. aastal, pärast Nõmme kandmist kuurortide nimekirja, hakati tõsisemalt mõtlema ka supelbasseinide rajamisele. Kaaluti Pääsküla jõe juhtimist Nõmmele, basseinide rajamist jõe kääru, puurkaevude vee kasutamist basseinide täitmisel jne. Nõmme ettevõtja Johan Must pakkus välja oma kava – ehitada supelasutus Mustamäe nõlva alla kasutades looduslikke allikaid. Johan Must ostis vajalikud maad ning võis hakata plaanitut ellu viima. Töid alustati 1935. aastal majandusministeeriumist saadud 15 000-kroonise laenuga. Kompleksi esimene järk – üks 50-meetrine bassein, vee eelsoojendustiigid ja kohvikuhoone – valmisid juba järgmisel aastal. Keskuse pidulik avamine toimus üle 3000 inimese osavõtul 16. augustil 1936. Supelasutus oli populaarne. 1937–1938 valmisid teine bassein, riietusruumid, 10-meetrine hüppetorn ja luigetiik. Vaatamata sellele, et puudusid kogemused taoliste rajatiste projekteerimiseks, paistab tolleaegne Nõmme supelasutus silma teravmeelsete tehniliste lahendustega. Supelasutuse basseinides peeti nii Eesti meistrivõistlusi kui ka rahvusvahelisi jõuproove ujumises. Mitu võitu viis Nõmmelt kaasa tulevane laulja Georg Ots, kes 1939. aastal püstitas seal Eesti rekordi 800 meetri ujumises. Sel talvel avati liuväli ja harrastati talisuplust. Sõja aja tõttu kompleksi lõplikult valmis ehitada ei jõutudki. 5. märtsil 1941 tollase nimega Mustamäe supelasutus natsionaliseeriti. 1943. aasta talvel andsid sakslased Mustamäe supelasutuse J. Mustale tagasi, mida ta majandas kuni 1944. aasta sügiseni. 1945. aasta 30. novembril andis Tallinna Linna RSN Täitevkomitee Mustamäe basseinid ühes hoonete ja vallasvaraga üle A.S.Ü. Kalev Tallinna Nõukogu esindajaile. Nõukogude võimu viljastavates tingimustes käis kogu keskuse seisukord alla. Kohviku olukord oli väga halb ja peagi ei olnud kohvik enam kasutamiskõlblik. Samuti hävisid kosed, risuga täitusid ühenduskraavid allikaga ja kuivasid eelsoojendustiigid. 27. septembril 1989 avati Mustamäe Spordikeskuses Ignar Fjuki projekteeritud olmehoone. Hoones on majutuskohad, suuskade/uiskude laenutus, pesemisvõimalused koos saunaga. 1997. aastal anti Nõmme Spordikeskus spordiühingu Kalev bilansist Nõmme Linnaosa Valitsuse bilanssi. Nüüd on spordikeskuse territoorium hooldatud ning harrastajatel on rohkem võimalusi spordiga tegelda. 2006. aastal avati renoveeritud basseinid, mis on vee eelsoojendamise võimaluse ning kvaliteetse veepuhastussüsteemiga. Nõmme spordikeskuse radadel korraldatud võistlusi: Rabajooks Nõmme maanteejooksu meistrivõistlused Nõmme-Harku metsajooks Eesti meistrivõistlused suusahüpetes ja kahevõistluses Eesti meistrivõistlused poolmaratonis Nõmme seeriajooks Eesti meistrivõistluste 10 000 m jooks Murdmaajooksu Eesti meistrivõistlused 2011 Leho Lõhmus: "75 aastat Mustamäe basseine." Nõmme Sõnumid, 16. august 2011 Nõmme spordikeskuse koduleht